พระเจ้าคริสเตียนที่ 2 แห่งเดนมาร์ก

พระเจ้าคริสเตียนที่ 2 แห่งเดนมาร์ก (1 กรกฎาคม 1481 – 25 มกราคม 1559) เป็นพระมหากษัตริย์แห่งสแกนดิเนเวียภายใต้สหภาพคาลมาร์ ครองราชย์เป็นพระมหากษัตริย์แห่งเดนมาร์กและนอร์เวย์ ระหว่างปี 1513 ถึงปี 1523 และสวีเดนระหว่างปี 1520 ถึงปี 1521 ระหว่างปี 1513 ถึง 1523 พระองค์ปกครองดัชชีชเลสวิชและดัชชีฮ็อลชไตน์ในฐานะดยุก ร่วมกับเฟรเดอริกพระเจ้าอาของพระองค์
ในฐานะกษัตริย์ พระเจ้าคริสเตียนที่ 2 พยายามฟื้นฟูสหภาพคัลมาร์ ซึ่งนำไปสู่สงครามกับสวีเดน ระหว่างปี 1518 ถึง 1523 แม้ว่าพระองค์จะยึดครองประเทศได้สำเร็จในปี 1520 แต่การสังหารหมู่ขุนนาง สงฆ์ และชาวสวีเดนจำนวนมากซึ่งเป็นที่รู้จักกันในชื่อ "การนองเลือดที่สต็อกโฮล์ม" กลับกลายเป็นจุดชนวนให้ชาวสวีเดนลุกฮือขึ้นต่อต้านการปกครองของพระองค์ พระองค์ถูกโค่นราชบัลลังก์โดยการกบฏที่นำโดยกุสตาฟ วาซา ขุนนางผู้ต่อมาได้ขึ้นครองราชย์เป็นกษัตริย์ของสวีเดนพระนามว่าพระเจ้ากุสตาฟที่ 1 แห่งสวีเดน พระเจ้าคริสเตียนที่ 2 พยายามปฏิรูปประเทศอย่างรุนแรงในช่วงปี 1521–1522 เป้าหมายคือเพื่อเสริมสร้างอำนาจของกษัตริย์ ลดอำนาจของขุนนางและศาสนจักร และเพิ่มสิทธิของประชาชนทั่วไป ในปี 1523 เหล่าขุนนางได้ลุกฮือขึ้นต่อต้านและปลดพระองค์ออกจากราชบัลลังก์ พระองค์ถูกเนรเทศไปเนเธอร์แลนด์ ราชบัลลังก์จึงตกเป็นของเฟรเดอริก ผู้เป็นพระเจ้าอาซึ่งขึ้นครองราชย์เป็นพระเจ้าเฟรเดอริกที่ 1 แห่งเดนมาร์ก หลังจากความพยายามกอบกู้ราชบัลลังก์ในปี 1531 พระองค์ถูกจับกุมและถูกคุมขังตลอดพระชนม์ชีพที่เหลือ เริ่มต้นที่ปราสาทซอนเดอร์บอร์กและต่อมาที่ปราสาทคาลุนด์บอร์ก เหล่าผู้สนับสนุนพยายามกอบกู้บัลลังก์คืนมาให้พระองค์ ทั้งในช่วงที่พระองค์ถูกเนรเทศและถูกจองจำ แต่พวกเขาก็พ่ายแพ้อย่างราบคาบในความบาดหมางของท่านเคานต์ ในปี 1536 พระเจ้าคริสเตียนที่ 2 สวรรคตที่คาลุนด์บอร์กในปี 1559
พระเจ้าคริสเตียนที่ 2 เสกสมรสกับอิซาเบลลาแห่งออสเตรีย พระราชนัดดาของของจักรพรรดิมัคซีมีลีอานที่ 1 แห่งจักรวรรดิโรมันอันศักดิ์สิทธิ์ ในปี 1515 อิซาเบลลาสิ้นพระชนม์ในปี 1526 หลังจากนั้นพระญาติของพระนางได้พรากโอรสและธิดาทั้ง 3 ไปจากพระองค์ ความสัมพันธ์ของพระองค์กับไดเวเก ซิกบริตส์แดตเตอร์ นางสนมคนโปรด มีมาก่อนการอภิเษกของพระองค์และดำเนินต่อไปจนกระทั่งเธอเสียชีวิตในปี 1517 การกวาดล้างผู้ต้องสงสัยว่าฆาตกรรมนางสนมของพระองค์ ทำให้พระเจ้าคริสเตียนที่ 2 โดดเดี่ยวทางการเมืองและล่มจมในที่สุด ซิกบริต วิลลอมส์ มารดาของไดเวเก กลายเป็นที่ปรึกษาที่ทรงอิทธิพลอย่างสูง และได้ติดตามพระเจ้าคริสเตียนที่ 2 ไปยังต่างแดนในช่วงถูกเนรเทศ
พระราชประวัติ.
พระเจ้าคริสเตียนที่ 2 ประสูติที่ปราสาทนีบอร์กในปี ค.ศ. 1481 ในฐานะโอรสของพระเจ้าฮันส์แห่งเดนมาร์กและคริสตินาแห่งซัคเซิน
เจ้าชายคริสเตียนมีส่วนร่วมในการพิชิตสวีเดนของพระบิดาในปี ค.ศ. 1497 และในสงครามดาโน-สวีเดน (1501–1512) พระองค์ได้รับแต่งตั้งให้เป็นอุปราชแห่งนอร์เวย์ในปี 1506 และประสบความสำเร็จในการปกครองประเทศ ในช่วงที่ดำรงตำแหน่งในนอร์เวย์ เจ้าชายคริสเตียนได้พยายามลดอำนาจของขุนนางนอร์เวย์ ซึ่งมีอิทธิพลมาอย่างยาวนานผ่านสภาที่ปรึกษา หรือ ริกส์ราด ทำให้เกิดความขัดแย้งขึ้น
ในปี ค.ศ. 1513 พระองค์ขึ้นครองราชย์เป็นกษัตริย์แห่งเดนมาร์กและนอร์เวย์สืบต่อจากพระราชบิดา การสืบราชสมบัติของพระเจ้าคริสเตียนที่ 2 ในเดนมาร์กและนอร์เวย์ได้รับการรับรองอย่างเป็นทางการในการประชุมสภาผู้แทนจากทั้งสามอาณาจักรเหนือ ณ กรุงโคเปนเฮเกน ในปี ค.ศ. 1513 ผู้แทนสวีเดนกล่าวว่า "เราต้องเลือกอย่างใดอย่างหนึ่งระหว่าง สงบสุขภายในประเทศของเรา แต่ต้องเผชิญกับความขัดแย้งที่นี่ หรือ สงบสุขที่นี่ แต่ต้องเผชิญกับสงครามกลางเมืองภายในประเทศของเราเอง และเราเลือกอย่างแรก" การตัดสินใจเรื่องการสืบทอดราชบัลลังก์สวีเดนยังไม่ได้ข้อสรุป และถูกเลื่อนออกไปก่อน ในฤดูร้อนปี ค.ศ. 1514 พระเจ้าคริสเตียนที่ 2 ประกอบพระราชพิธีบรมราชาภิเษกอันยิ่งใหญ่ในฐานะพระมหากษัตริย์แห่งเดนมาร์ก ณ กรุงโคเปนเฮเกน และนอร์เวย์ ณ กรุงออสโล
ชีวิตส่วนพระองค์.
ระหว่างการเสด็จเยือนเมืองเบอร์เกนในช่วงปี ค.ศ. 1507 ถึง 1509 เจ้าชายคริสเตียนได้ทรงพบและหลงรักหญิงสาวชาวนอร์เวย์เชื้อสายดัตช์นามว่า ไดเวเก ซิกบริตส์แดตเตอร์ เธอกลายเป็นนางสนมและอยู่เคียงข้างพระองค์จนกระทั่งเธอเสียชีวิต การอภิเษกสมรสของเจ้าชายคริสเตียนกับเจ้าหญิงอิซาเบลลาแห่งออสเตรีย พระราชนัดดาของจักรพรรดิมัคซีมีลีอานที่ 1 แห่งจักรวรรดิโรมันอันศักดิ์สิทธิ์ไม่ได้ส่งผลกระทบต่อความสัมพันธ์เดิมของพระองค์ ทั้งสองอภิเษกกันโดยฉันทะเมื่อวันที่ 11 มิถุนายน ค.ศ. 1514 ในบรัสเซลส์ ปีต่อมา เจ้าหญิงอิซาเบลล่าเดินทางมายังโคเปนเฮเกน และพิธีอภิเษกสมรสได้ถูกจัดขึ้น ณ ปราสาทโคเปนเฮเกน เมื่อวันที่ 12 สิงหาคม ค.ศ. 1515 โดยมี บิร์เกอร์ กันเนอร์เซน อาร์คบิชอปแห่งลุนด์ เป็นผู้ทำพิธี